text: AMD представи процесорите Ryzen 5000 с обновена архитектура - computerworld.bg
  Александър Главчев 09 Октомври
  Доставчикът на компютърни процесори AMD обяви официално нова серия продукти, базирани на микроархитектурата Zen 3. Противно на очакванията новите чипове носят името Ryzen 5000, пропускайки числото 4000. Доставките трябва да започнат на 5 ноември 2020 г.
  Основната промяна в Zen 3 е преминаването към осемядрени блокове. Този подход води до по-малко междуядрена и кеш латентност в сравнение с двата отделни четириядрени CCX модула в Zen 2. Според AMD новата микроахритектура осигурява средно 19% по-добра производителност за ват в сравнение със Zen 2.
  Компанията представи четири нови чипа. Най-малкият модел е 6-ядреният Ryzen 5 5600X, който идва на препоръчителна цена от 299 щатски долара. Следват Ryzen 7 5800X (8 ядра, 449 долара) и Ryzen 9 5900X (12 ядра, 549 долара) и 16-ядреният флагман Ryzen 9 5950X (799 долара). От цялата серия само първият се предлага с охладител Wraith Stealth - останалите идват без охладителна система.
  Интересно е да се отбележи, че по отношение на тактовите честоти процесорите Ryzen 5000 на практика не се различават от своите предшественици от серията Ryzen 3000, която дебютира в края на април 2020 г., а по отношение на броя на ядрата и нишките са идентични. Припомняме, че Ryzen 9 3950X работи на 3,5-4,7 GHz, Ryzen 9 3900X - 3,8-4,6 GHz, Ryzen 7 3800X - 3,9-4,5 GHz, а работните честоти на Ryzen 5 3600X варират от 3,8 до 4,4 GHz.
  AMD увеличава само максималните честоти на двата по-горни модела, което евъзможно благодарение на оптимизацията на технологията Precision Boost. Трябва да се отбележи още, че и четирите представители на Ryzen 5000 имат по-ниски базови честоти от своите предшественици.
  Въпреки приликите на пръв поглед от AMD подчертават, че новите процесори идват със значително подобена производителност. Като пример, там сравняват Ryzen 9 5900X с Ryzen 9 3900X в бенчмарка Cinebench R20, който е първият е с 24% по-бърз.
  Както обикновено AMD не пропусна да сравни своите нови процесори с конкуренти продукти от Intel. Според нея Ryzen 9 5950X се оказва по-бърз от Core i9-10900K в много задачи - при рендиране производителността му е била с 59% по-висока, а при редактирането на видео в Adobe Premiere - с 14%. AMD също така твърди, че Ryzen 9 5900X е средно със 7% по-бърз от Core i9-10900K във видео игри с Full HD резолюция.
  Не на последно място, дънните платки с чипсети от серия AMD 500 са готови за процесорите AMD Ryzen 5000 с прост ъпдейт на BIOS. Към момента екосистемната поддръжка включва над 100 модела AMD500 дънни платки от всички големи производители.
  AMD също леко открехна врата към производителността на очакваните графични карти от серия AMD Radeon RX 6000. Президентът и СЕО на AMD д-р Лиса Сю (на снимката горе) демонстрира играта Borderlands 3 на система с процесор Ryzen 5900X и карта от серията Radeon RX 6000, с 61 кадъра в секунда на 4К.